CELEX: 32010D0427(02)
Language: mt
Date: 2009-12-22 00:00:00
Title: Deċiżjoni Nru S6 tat- 22 ta’ Diċembru 2009 dwar ir-reġistrazzjoni fl-Istat Membru ta' residenza skont l-Artikolu 24 tar-Regolament (KE) Nru 987/2009 u l-kumpilazzoni tal-inventarji previsti fl-Artikolu 64 (4) tar-Regolament (KE) Nru 987/2009 (Test b’relevanza għaż-ŻEE u għall-Ftehim KE/Żvizzera)

27.4.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 107/6
            
         DEĊIŻJONI Nru S6
   tat-22 ta’ Diċembru 2009
   dwar ir-reġistrazzjoni fl-Istat Membru ta' residenza skont l-Artikolu 24 tar-Regolament (KE) Nru 987/2009 u l-kumpilazzoni tal-inventarji previsti fl-Artikolu 64 (4) tar-Regolament (KE) Nru 987/2009
   (Test b’rilevanza għaż-ŻEE u għall-Ftehim KE/Żvizzera)
   2010/C 107/04
   IL-KUMMISSJONI AMMINISTRATTIVA GĦALL-KORDINAZZJONI TAS-SISTEMI TAS-SIGURTÀ SOĊJALI
   Wara li kkunsidrat l-Artikolu 72(a) tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-kordinazzjoni ta’ sistemi ta’ sigurtà soċjali (1), li bih hija marbuta li tittratta l-mistoqsijiet amministrattivi u l-mistoqsijiet ta' interpretazzjoni kollha li joħorġu mir-Regolament (KE) Nru 883/2004 u r-Regolament (KE) Nru 987/2009 (2),
   Wara li kkunsidrat l-Artikolu 35(2) tar-Regolament (KE) Nru 883/2004 imsemmi hawn fuq,
   Wara li kkunsidrat l-Artikoli 24, 64(4) u (6) tar-Regolament (KE) Nru 987/2009 u l-Artikolu 74 tar-Regolament (KE) Nru 883/2004,
   Filwaqt li taġixxi skont il-kundizzjonijiet stabbiliti fl-Artikolu 71 (2) tar-Regolament (KE) Nru 883/2004,
   IDDEĊIDIET KIF ĠEJ:
   Ir-regoli għar-reġistrazzoni skont l-Artikolu 24 tar-Regolament (KE) Nru 987/2009 (minn hawn 'il quddiem “ir-Regolament ta’ Implimentazzjoni”) u għaż-żamma ta' inventarju previsti fl-Artikolu 64(4) tar-Regolament ta’ Implimentazzjoni għandhom ikunu kif ġej:
   I.   Ir-Reġistrazzjoni prevista fl-Artikolu 24 tar-Regolament ta’ Implimentazzjoni
   
   
               1.
            
            
               Għall-finijiet tal-applikazzjoni tal-Artikolu 24 tar-Regolament ta’ Implimentazzoni, għandha tiġi stabbilita l-proċedura li ġejja.
               Meta mitluba mill-persuna kkonċernata, l-istituzzjoni kompetenti għandha tibgħat dokument rilevanti skont l-Artikoli 17, 22, 24, 25 jew 26 tar-Regolament (KE) Nru 883/2004 (minn hawn 'il quddiem “ir-Regolament Bażiku”) u l-Artikolu 24(1) tar-Regolament ta’ Implimentazzjoni (minn hawn 'il quddiem “id-dokument tal-intitolament”) lill-persuna kkonċernata, li għandha tissottometti dan id-dokument lill-istituzzjoni tal-post ta' residenza tagħha meta tirreġistra għall-għoti ta' benefiċċji in natura.
               Meta mitluba mill-istituzzjoni tal-post ta' residenza, l-istituzzjoni kompetenti għandha tibgħat dokument tal-intitolament lil dik l-istituzzjoni.
               L-istituzzjoni kompetenti għandha tinforma lill-istituzzjoni tal-post ta' residenza bi kwalunkwe bidla jew kanċellazzjoni tad-dokument tal-intitolament. L-istituzzjoni li qed tirċievi għandha jew tikkonferma, inkella tikkontesta dik il-bidla jew kanċellazzjoni lill-istituzzjoni li qed tibgħat.
               L-istituzzjoni tal-post ta’ residenza għandha tinforma lill-istituzzjoni kompetenti b’kull reġistrazzjoni tal-persuna kkonċernata kif ukoll bi kwalunkwe bidla jew kanċellazzjoni ta' dik ir-reġistrazzjoni. L-informazzjoni għandha tingħata hekk kif l-informazzjoni li hija essenzjali għal dan il-għan tkun disponibbli għall-istituzzjoni tal-post ta' residenza. L-istituzzjoni li qed tirċievi għandha jew tikkonferma, inkella tikkontesta dik il-bidla jew kanċellazzjoni lill-istituzzjoni li qed tibgħat.
            
         
               2.
            
            
               Id-data li b'effett minnha l-ispiża tal-benefiċċji in natura għandha tkun rimborsabbli skont l-Artikoli 35 u 41 tar-Regolament Bażiku u l-Artikoli 62 u 63 tar-Regolament ta’ Implimentazzoni hija:
               
                           (a)
                        
                        
                           id-data li fiha jinkiseb l-intitolament għall-benefiċċji in natura skont il-leġiżlazzoni tal-Istat Membru kompetenti, imniżżla fid-dokument tal-intitolament
                        
                     
                           (b)
                        
                        
                           id-data tal-bidla tar-residenza jew tar-reġistrazzoni fejn din tiġi wara d-data msemmija f'(a) hawn fuq u hija mniżżla fid-dokomunt maħruġ mill-istituzzjoni tal-post ta' residenza skont l-Artikolu 24(2) tar-Regolament ta’ Implimentazzoni,
                        
                     Jekk il-membri tal-familja ta' persuna assikurata, il-pensjonant(a) jew xi ħadd mill-membri tal-familja tagħha xorta waħda għadhom intitolati li jirċievu l-benefiċċji, b'konnessjoni mat-twettiq ta' attività professjonali jew li rċevew introjtu ta’ sostituzzjoni, skont il-leġiżlazzjoni tal-pajjiż ta' residenza tagħhom jew ta' Stat Membru ieħor, fuq bażi ta' prijorità, b'konformità mar-Regolamenti, ir-reġistrazzjoni għandha tibda mill-ġurnata ta' wara d-data meta dan l-intitolament jispiċċa.
            
         
               3.
            
            
               Id-data b'effett minn meta l-ispiża tal-benefiċċji in natura tieqaf titħallas skont l-Artikoli 35 u 41 tar-Regolament Bażiku u l-Artikoli 62 u 63 tar-Regolament ta’ Implimentazzjoni hija d-data ta' kanċellazzjoni tar-reġistrazzjoni nnotifikata mill-istituzzjoni tal-post ta' residenza lill-istituzzjoni kompetenti jew id-data ta' kanċellazzjoni tad-dokument tal-intitolament innotifikata mill-istituzzjoni kompetenti lill-istituzzjoni tal-post ta' residenza.
               Din id-data għandha titniżżel fid-dokument ta' kanċellazzjoni u għandha tkun id-data fejn id-dokument tal-intitolament jieqaf japplika, jiġifieri;
               
                           (i)
                        
                        
                           id-data tal-mewt jew id-data meta l-persuna kkonċernata tbiddel ir-residenza għal Stat Membru ieħor
                        
                     
                           (ii)
                        
                        
                           id-data meta l-intitolament għall-benefiċċji in natura skont il-leġiżlazzjoni tal-pajjiż ta' residenza jew ta' Stat Membru ieħor jinkiseb, b'konformità mar-Regolamenti, b'konnessjoni mat-twettiq ta' attività professjonali jew b'konnessjoni ma' għoti ta' pensjoni
                        
                     
                           (iii)
                        
                        
                           id-data minn meta l-membri tal-familja ma jkomplux jissodisfaw il-kundizzjonijiet tal-intitolament għall-benefiċċji in natura bħala membri tal-familja skont il-leġiżlazzjoni tal-Istat Membru ta' residenza
                        
                     Hija r-responsabbiltà tal-istituzzjonijiet nazzjonali kollha li jaġixxu b'tali mod li jnaqqsu l-perjodu ta' żmien bejn id-data tat-tmiem tal-intitolament jew tar-reġistrazzjoni u d-data meta d-dokument ta' kanċellazzjoni jkun ikkomunikat. B'mod partikolari, id-determinazzjoni tar-residenza tal-persuna assikurata għandha tkun ibbażata fuq skrutinju xieraq skont l-Artikolu 11 tar-Regolament ta’ Implimentazzjoni.
            
         II.   L-Inventarju previst fl-Artikolu 64(4) tar-Regolament ta’ Implimentazzjoni
   
   
      Membri tal-familja ta' persuni assikurati, pensjonanti u/jew membri tal-familji tagħhom
   
   
               1.
            
            
               L-istituzzjoni tal-post ta' residenza tal-Istat Membru li hi elenkata fl-Anness 3 għar-Regolament ta’ Implimentazzjoni għandha tikkalkula l-ammont fiss ta' benefiċċji in natura mogħti lill-membri tal-familja tal-persuna assikurata skont l-Artikolu 17 tar-Regolament Bażiku u lill-pensjonanti u/jew membri tal-familji tagħhom skont l-Artikoli 24, 25 jew 26 tar-Regolament Bażiku abbażi ta' inventarju miżmum aġġornat għal dak il-għan, billi l-informazzjoni tagħha nnfisha jew dik mogħtija mill-istituzzjoni tittieħed bħala bażi dwar l-akkwist ta' intitolament jew is-sospensjoni jew irtirar ta' intitolament bħal dan.
               L-inventarji msemmija fl-Artikolu 64(4) tar-Regolament ta’ Implimentazzjoni għandhom jindikaw l-għadd ta' ammonti fissi ta' kull xahar dovuti fir-rigward ta' sena waħda għal kull membru tal-familja ta' persuna assikurata, pensjonant/a u/jew membru tal-familja tiegħu/tagħha.
            
         
               2.
            
            
               Għall-finijiet tal-kalkolu tal-għadd ta' pagamenti ta’ kull xahar bi ħlas f’somma waħda, il-perjodu li matulu l-persuni kkonċernati jistgħu jagħmlu talba għal benefiċċji għandu jingħadd f'xhur.
               L-għadd ta' xhur għandu jinkiseb billi x-xahar kalendarju jingħadd bħala xahar sħiħ li jinkludi l-ġurnata minn meta jkun sar il-kalkolu tal-ammonti fissi.
               Ix-xahar kalendarju li matulu jieqaf l-intitolament ma għandux jingħadd sakemm ma jkunx xahar komplut.
               Jekk il-perjodu totali jkun inqas minn xahar, għandu jingħadd bħala xahar.
               F'każ li l-persuna timxi minn grupp ta' età wieħed għal ieħor matul il-perjodu li għalih qed issir talba, ix-xahar li fih tidher il-bidla tal-grupp ta' età għandu jingħadd kompletament fil-grupp ta' età ikbar.
            
         III.   Dispożizzjonijiet finali
   
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea. Għandha tapplika mid-data tad-dħul fis-seħħ tar-Regolament ta’ Implimentazzjoni.
   
      
         
            Il-President tal-Kummissjoni Amministrattiva
         
         Lena MALMBERG
      
   
   
      (1)  ĠU L 166, 30.4.2004, p. 1.
   
      (2)  ĠU L 284, 30.10.2009, p. 1.